**Tot ce-a rămas**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tot ce-a rămas

Se-ntinde toamna între noi

Și vântul suflă răni mărunte,

Ne-a desfrunzit copacii, dorul

Și vine iarna să ne-nfrunte.

Pe unde-am râs se-nalță azi,

În pâlcuri dese, lăcrămioare

Și unde-odată ne-am iubit

Se plânge și se vaită și se moare.

M-apasă bruma asta timpurie

Și simt cum tâmplele-mi albesc

Te-aș mai iubi da' mi-este groază

Că n-am să știu să te iubesc.

Ce-ar fi putut, oricum, rămâne

Dintr-o asemenea iubire?

Ai luat tot, mi-ai mai lăsat

Doar un nume și-o privire.